Kaubanduslikud teadaanded.
Ärge te JUMALA PÄRAST ostke Laima pehmeid piparkooke. Ma üritasin ühtaegu kokku hoida ja vennasvabariiki toetada ning eelistasin Saksa omadele neid. Ilus punane pakend, aga sees TÄIELIK SAAST. Piparkook pole piparkoogimaitsega, šokolaad pole šokolaadimaitsega ja ega siis ei saagi oodata, et moos maitseks nagu moos.
Küll aga on košmaarselt head – no otse veeni, ausalt – Marmitoni õhukesed piparkoogid. Nüüd on mul voodis küljealune piparkoogipuru täis. Vanity Fair Robert Pattinsoniga (tänan, K!) ja pipad. Taevalik.
Ja Pärnu maanteel Westmani äri kõrval on avatud BonBon Lingerie firmakauplus. Õnneks oli see kinni, kui ma tast möödusin. Sest vat see on üks kaunis patuurgas, kus peegli ees sabasulgesid lehvitada ja rahast ilma jääda. Ja siis panna suled alla ja villased sukapüksid peale ja teksad takkapihta ja kampsun ja jope ja hatune müts. Ja vat see on glamuur ja diskursus.
Triangel palus mul jõulusoove mõelda, ma ausalt mõtlen veel. Tööd on nii palju, et tööväliseid mõtteid pea polegi. Kui nüüd piparkoogi- ja sekspesumõtted välja arvata.
Keeksi peab tegema. Piparkoogitainast peab tegema.